Keinemusik je vydavateľstvo, ktoré si svoje meno začalo budovať pred desiatimi rokmi v zložení Rampa, & ME, Reznik, Adam Port a Monja Gentschow. Táto pätica sa s nadšením a začiatočníckym entuziazmom vydala na svoje hudobné putovanie. Od tej doby prešli kus cesty a stali sa uznávanou značkou s kvalitnými nahrávkami, špecifickou grafikou a pekným merchom. Od svojho vzniku vydávajú viac-menej konštantné množstvo piatich skladieb ročne.
Pätica ľudí stojaca za vydavateľstvom Keinemusik začínala v obľúbených berlínskych kluboch. Ako je to pri hudobníkoch bežné, každý pozná každého. Podobne sa začal aj príbeh tejto partie, ktorá ešte v roku 2009 začala spriadať plány, ako sa spoločne presadiť. Najskôr sa spoznali Adam Port a hudobný novinár Reznik. Adam predstavil Reznika Rampovi. Prostredníctvom Rampu sa prví dvaja streli s & ME. Ešte pred založením Keinemusik sa v klube spriatelili s barmankou Monjou, ktorá sa neskôr stala grafickou dizajnérkou Keinemusik. Kým skutočne značka Keinemusik vznikla, ubehli dva roky. Počiatky aj začiatky vydavateľstva sa spájajú hlavne s večierkami v berlínskych tanečných kluboch Cookies a Picknick.
Ďalším zaujímavým miestom, na ktorom posádka Keinemusik kotvila päť rokov, bol bazén v Stattbad Wedding. Išlo o plavecký komplex z roku 1907, ktorý sa na pár rokov premenil na umelecký priestor, bar a nočný klub. Večierky sa konali v opustenom bazéne a kotolni pod ním. Bazén zdobil obrovský neónový nápis All Palaces Are Temporary Palaces. Napokon sa tieto slová naplnili a umelci museli Stattbad Wedding opustiť. V priestoroch bývalej plavárne dnes stoja luxusné byty.
O tom, ako veľmi sa Keinemusik podarilo naplniť svoju víziu prinášať house a techno, ktoré budú mať vlastný spirit, svedčí fakt, že ešte pred pandémiou sa v berlínskych kluboch ukázali za DJ-ským pultom tak dvakrát za rok. Ich produkcia s charakteristickými perkusnými prvkami a bohatými melódiami sa presunula do sveta a baví ľudí na vystúpeniach v Bulharsku, Maroku, Abú Zabí, Mexiku a v ďalších krajinách. Adam Port – jeden zo zakladajúcich členov Keinemusik, ktorý vydáva aj na Diynamic Music – vystúpil v septembri 2014 v bratislavskom Nu Spirit Clube.
Jeden z ukážkových setov z dielne Keinemusik odohrali Adam Port, & ME a Rampa v britskej rádiovej show BBC Radia 1.
Len pred mesiacom vydali skladbu Discoteca, na ktorej účinkuje speváčka a multižánrová viedenská umelkyňa Sofie. S veľkou pravdepodobnosťou sa "diskotéka" stane jedným z hitov nastávajúcej tanečnej sezóny.
Je pravdepodobné, že ste už túto skladbu počuli. Tribálne prvky patria u Keinemusik k obľúbeným. Garden je z produkcie &ME. Vyšla na EP spoločne s Rampovou skladbou Terrace.